Američki sudac osudio je u ponedjeljak "Holivudskog hakera" na 10 godina zatvora jer je neovlašeno ušao u računala holivudskih zvijezda, među kojima glumice Scarlett Johansson, i potom na internetu distribuirao fotografije koje je tamo pronašao.Christopher Chaney (36) osuđen je na kaznu od ukupno 76.000 dolara koje treba platiti Scarlett Johansson, Christini Aguileri i Renee Olstead, nekima među više desetaka osoba na čije je stranice ušao.Chaney je priznao krivicu u ožujku i prijetilo mu je 121 godina zatvora ako se dokaže svih 26 optužbi.Sudac je ocijenio da djelovanje optuženog pokazuje "nevjerojatan prijezir spram žrtava", a posebice dvije među njima koje je Christopher Chaney pratio duže od 10 godina."Ilegalno telefonsko prisluškivanje omogućilo je Chaneyju pristup mailovima koje je poslalo više od 50 žrtava, kao i njihovim najosobnijim informacijama", naglasio je tužitelj Andre Birotte Jr."Chaney je kriv što se domogao više desetaka privatnih fotografija koje je stavio na internet gdje su ih svi mogli vidjeti. Ta afera podsjeća da je cyber kriminal stvarna prijetnja svim Amerikancima. Svi bi trebali paziti na osobne informacije koje stavljaju na internet", dodao je on.Christophera Chaneyja uhitio je u listopadu 2011. FBI nakon 11 mjeseci istrage. Neovlašteno je dolazio do osobnih fileova više od 50 zvijezda, većinom mladih žena, poput Mile Kunis, Scarlett Johansson i Christine Aguilere.

(H)